b'\n_START_ARTICLE_\nETRS89\n_START_PARAGRAPH_\nEuropean Terrestrial Reference System 1989 kaldes almindeligvis ETRS89, er en tredimensionel, geod\xc3\xa6tisk referenceramme, der bruges som pr\xc3\xa6cisionsstandard for GPS i Europa. Den europ\xc3\xa6iske underkommission, IAG (EUREF) har defineret systemet som knyttet til den stabile del af den eurasiske plade og som identisk med ITRS for epoken 1989.0. ETRS89 anbefales af den Europ\xc3\xa6iske Union som referenceramme for geod\xc3\xa6tiske data i Europa._NEWLINE_Ved iv\xc3\xa6rks\xc3\xa6ttelsen den 1. januar 1989 var koordinaterne sammenfaldende i henholdsvis ETRS89 og WGS84 (det internationale, geod\xc3\xa6tiske system) med en fejlmargin p\xc3\xa5 mindre end 1 m. Derfor kan systemerne i praksis betragtes som identiske, og de bygger p\xc3\xa5 den samme referencegeoide. Modsat WGS84 eller ITRS er systemet centreret i Europa, og det afviger fra de andre systemer p\xc3\xa5 grund af bev\xc3\xa6gelserne af den tektoniske plade, der danner den europ\xc3\xa6iske landmasse._NEWLINE_ETRS89 kalibreres af EUREF ved uregelm\xc3\xa6ssig offentligg\xc3\xb8relse af ETRF_YY (European Terrestrial Reference Frame (med vedf\xc3\xb8jet \xc3\xa5rstal), der angiver tredimensionelle koordinater og hastigheder p\xc3\xa5 udvalgte fikspunkter, der opm\xc3\xa5les ved globale m\xc3\xa5lemetoder som VLBI (Very Long Baseline Interferometry \xe2\x80\x93 en radioastronomisk m\xc3\xa5lemetode), SLR (satellitbaseret laserm\xc3\xa5ling af \xc3\xa6ndringer i jordskorpen og jordens rotationshastighed) og GPS. Disse punkter danner det hierarkiske A-trin i ETRF. Endnu i 1980\xe2\x80\x99erne og i begyndelsen af 1990\xe2\x80\x99erne fandt man data for fikspunkterne ved nivellementer udf\xc3\xb8rt fra jordoverfladen, men ETRS89 bygger i dagens Europa p\xc3\xa5 permanente GPS-m\xc3\xa5linger p\xc3\xa5 punkterne i "EUREF Permanent GPS Network". P\xc3\xa5 grundlag af de lange iagttagelsestidsrum og stabiliteten i punkterne, som befinder sig p\xc3\xa5 faste bygningsv\xc3\xa6rker, opn\xc3\xa5r man en gennemsnitlig n\xc3\xb8jagtighed i koordinaterne p\xc3\xa5 nogle f\xc3\xa5 millimeter. Tilsvarende kan man beregne jordskorpens bev\xc3\xa6gelse i den eurasiske plade ved hj\xc3\xa6lp af fikspunkternes bev\xc3\xa6gelseshastighed._NEWLINE_ETRS89 indf\xc3\xb8res via GPS-m\xc3\xa5linger i det nationale referencenet. I Danmark er ETRS89 indf\xc3\xb8rt via REFDK-nettet og 10 km-nettet. P\xc3\xa5 F\xc3\xa6r\xc3\xb8erne er der ligeledes et 10 km-net, som er opm\xc3\xa5lt med GPS._NEWLINE_Kortprojektionen UTM anvendes i forbindelse med ETRS89 i b\xc3\xa5de Danmark og p\xc3\xa5 F\xc3\xa6r\xc3\xb8erne. I Danmark anvendes desuden DKTM/ETRS89, og p\xc3\xa5 F\xc3\xa6r\xc3\xb8erne anvendes FOTM/ETRS89. Geodatastyrelsen anbefaler, at man i Danmark anvender UTM/ETRS89 i forbindelse med kortl\xc3\xa6gning og fremstilling af data.'